《深静堂》
宋代·李处端

渡水穿云特地来，虚堂深静绝尘埃。
泉流舍下蒲萄色，山作人间翡翠堆。
解箨娟娟新竹长，弄香细细杂花开。
重惟胜饯难为咏，况我初无锦绣才。

作者简介：李处端，字能白，祖籍徐州丰县，迁居溧阳（今属江苏）。处全弟。孝宗淳熙九年（一一八二）知江都县（清乾隆《江都县志》卷七、三四）。累官镇江府签制（清乾隆《镇江府志》卷二四）。